B4-0234, 0275 και 0288/99

Ψήφισμα σχετικά με τη στήριξη της ειρηνευτικής διαδικασίας στην περιοχή του Καυκάσου

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με τον Καύκασο, και ιδιαίτερα εκείνα της 18 Ιουνίου 1987 ((ΕΕ C 190 της 20.7.1987, σελ. 119)), της 18 Ιανουαρίου 1990 ((ΕΕ C 38 της 19.2.1990, σελ. 81)), της 21 Ιανουαρίου 1993 ((ΕΕ C 42 της 15.2.1993, σελ. 165)) και της 27 Μαΐου 1993 ((ΕΕ C 176 της 28.6.1993, σελ. 173)) και 3 Νοεμβρίου 1998,

A. λαμβάνοντας υπόψη ότι η αυτόνομη περιφέρεια του Ναγκόρνο Καραμπάχ κήρυξε την ανεξαρτησία της ύστερα από παρόμοιες ανεξαρτητοποιήσεις πρώην σοβιετικών σοσιαλιστικών δημοκρατιών μετά την κατάρρευση της ΕΣΣΔ το Σεπτέμβριο του 1991,

Β. λαμβάνοντας υπόψη ότι ο πόλεμος έχει προκαλέσει σοβαρά ανθρωπιστικά προβλήματα ιδίως λόγω της εκτόπισης περισσότερων από 1 εκατομμυρίου ανθρώπων από την Αρμενία, το Καραμπάχ και το Αζερμπαϊτζάν,

Γ. λαμβάνοντας υπόψη ότι η εκεχειρία γίνεται συνολικά σεβαστή μετά το 1994,

Δ. λαμβάνοντας υπόψη ότι η Αρμενία και το Αζερμπαϊτζάν έχουν διατυπώσει ρητά αίτηση προσχώρησης στο Συμβούλιο της Ευρώπης,

Ε. εκτιμώντας ότι η ενίσχυση της δημοκρατίας και ο σεβασμός των ανθρωπίνων δικαιωμάτων αποτελούν απαραίτητες προϋποθέσεις για την ειρηνική λύση στη σύγκρουση του Καραμπάχ,

ΣΤ. λαμβάνοντας υπόψη ότι οι προεδρικές εκλογές στο Αζερμπαϊτζάν τον περασμένο Οκτώβριο σημαδεύτηκαν από παρατυπίες και νοθεία που καταδικάσθηκαν από διεθνείς παρατηρητές, και ότι παρατυπίες επισημάνθηκαν επίσης κατά τις προεδρικές εκλογές του Μαρτίου 1998 στην Αρμενία,

Ζ. λαμβάνοντας υπόψη ότι μέχρι στιγμής οι διαπραγματεύσεις για πολιτική επίλυση της σύγκρουσης σχετικά με το Ναγκόρνο Καραμπάχ δεν έχουν καταλήξει σε θετικά αποτελέσματα,

Η. εκτιμώντας ότι μόνο μια προσέγγιση που θα λαμβάνει υπόψη το σύνολο των προβλημάτων καθώς και τις πρόσφατες πολιτικές εξελίξεις στην περιοχή είναι δυνατόν να οδηγήσει σε βιώσιμη ειρήνη,

Θ. λαμβάνοντας υπόψη ότι οι τρεις πρόεδροι της ομάδας του Μινσκ που αντιπροσωπεύουν τη Ρωσία, τις Ηνωμένες Πολιτείες και τη Γαλλία, στους οποίους ο ΟΑΣΕ ανέθεσε την επεξεργασία σχεδίου για βιώσιμη ειρήνη, πρότειναν μια δίκαιη βάση διαπραγματεύσεων για την πολιτική επίλυση της σύγκρουσης,

1. υποστηρίζει τις προτάσεις ειρηνευτικού σχεδίου που υπέβαλε η Ομάδα του Μινσκ[semigr ]

2. είναι της γνώμης ότι οι προτάσεις αυτές αποτελούν βάση συζήτησης που είναι δυνατόν να απεμπλέξει τις διαπραγματεύσεις από το αδιέξοδο[semigr ]

3. καλεί την Ομάδα του Μινσκ του ΟΑΣΕ να συνεχίσει τις προσπάθειές της για την αναζήτηση βιώσιμης λύσης στη σύγκρουση[semigr ]

4. θεωρεί ότι η διάσταση των ανθρωπίνων δικαιωμάτων πρέπει να αποτελεί σημαντικό τμήμα οποιασδήποτε αποστολής ελέγχου ή παρατήρησης αποσταλεί στο Ναγκόρνο Καραμπάχ υπό την αιγίδα του ΟΑΣΕ, προκειμένου να εξασφαλισθεί η βιώσιμη ειρήνη και να υπάρχει έγκαιρη προειδοποίηση για περιστατικά που θα μπορούσαν να οδηγήσουν σε αναζωπύρωση των συγκρούσεων[semigr ]

5. θεωρεί ότι η ενίσχυση που παρέχει η Ευρωπαϊκή Ένωση στην περιοχή πρέπει να εξαρτάται από την απτή πρόοδο στους τομείς των ανθρωπίνων δικαιωμάτων και της δημοκρατίας και στις δύο χώρες[semigr ]

6. θεωρεί ότι η Ευρωπαϊκή Ένωση πρέπει να αυξήσει την ενίσχυση που χορηγεί στο πλαίσιο του προγράμματος TACIS-Δημοκρατία σε μη κυβερνητικές οργανώσεις της Αρμενίας και του Αζερμπαϊτζάν που ενδιαφέρονται για την καλλιέργεια της συζήτησης και της πολιτικής διαπαιδαγώγησης σε ζητήματα που συνδέονται με την επίλυση συγκρούσεων[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Συμβούλιο της Ευρώπης, στην Κοινοβουλευτική Συνέλευση του ΟΑΣΕ, στους προέδρους της Ομάδας του Μινσκ του ΟΑΣΕ, στα κοινοβούλια της Αρμενίας και του Αζερμπαϊτζάν και στους εκπροσώπους του Καραμπάχ.